钦定古今图书集成/理学汇编/文学典/第142卷 > 《为人谢赐将军官告状》令狐楚
## 钦定古今图书集成/理学汇编/文学典/第142卷 > 《为人谢赐将军官告状》令狐楚

右。“臣中使朱孝诚至，伏奉诏命慰问臣，并宣慰旨，允
臣所奏，当使诸将官赐前件告身者。”宠命从天，荣光
溢路，讙呼感戴，皆不自胜。臣素是懦愚，叨居上将，微
诚空竭，薄效未伸。伏蒙陛下曲降天波，俯加王泽。华
资清秩，周及于百夫；喜气讙声，喧传于一道。家藏宝
轴，人受纶言，三军惊非次之荣，万井贺殊情之庆。誓
“将苦节，上答明恩。”谨准敕捧受分给讫。臣与诸将等
限以所守，不获诣阙陈谢。无任忭跃之至。